Gunhild
Gunhild var Svend 2. Estridsens ægteviede dronning. Hun var datter af den norske jarl Svend Håkonsen.
I andet ægteskab giftede Gunhild sig omkring 1050 med Svend Estridsen. Adam af Bremen beretter, at ærkebiskop Adalbert af Hamborg-Bremen, der på denne tid havde det øverste ansvar for kirken i Norden, forlangte, at Svend skulle lade sig skille fra Gunhild, da de var for tæt beslægtet. Hun var som Svend selv barnebarn af den polske prinsesse, som først var gift med Erik Sejrssæl, siden med Svend 1. Tveskæg.